**Neges Heddwch ac Ewyllys Da 2019**

**Gweithgareddau Pellach**

**(Cynradd / Uwchradd)**

**A: Gwaith pellach ar Gonfensiwn y Cenhedloedd Unedig ar Hawliau Plant (CCUHP)**

Mae’r gweithgareddau hyn yn addas ar gyfer gwers neu ar gyfer cyfarfod Cyngor yr Ysgol

**Deunyddiau:**

Gwnewch yn siŵr bod gennych ddigon o gopïau (maint A3) o’r Confensiwn mewn iaith sydd yn addas i blant a phobl ifanc. (Gweler: [www.childcomwales.org.uk/wp-content/uploads/2016/04/ccfw\_rights\_poster\_wel.pdf](http://www.childcomwales.org.uk/wp-content/uploads/2016/04/ccfw_rights_poster_wel.pdf))

Mae mwy o fanylion am erthyglau’r Confensiwn ar gael yma yn Saesneg: [www.unicef.org/crc/files/Rights\_overview.pdf](http://www.unicef.org/crc/files/Rights_overview.pdf)

Cewch wybodaeth gyffredinol am y Confensiwn (yn Saesneg) yma: <https://en.wikipedia.org/wiki/Convention_on_the_Rights_of_the_Child>

**Gweithgareddau:**

1. Rhowch **ychydig mwy o gefndir i’r Confensiwn** os dymunwch – e.e.
   1. Nod y Confensiwn yw datgan yn glir yr hawliau sydd gan bob plentyn ar draws y byd – ble bynnag maent yn byw a beth bynnag a fo eu cenedl, eu hil, neu’u cred.
   2. Cafodd y Confensiwn ei fabwysiadu gan Gymanfa Gyffredinol y Cenhedloedd Unedig yn 1989 ac fe ddaeth i rym yn 1990. Erbyn hyn mae 196 o wledydd ar draws y byd wedi’i arwyddo gan gynnwys pob gwlad sydd yn rhan o’r Cenhedloedd Unedig, ar wahân i’r Unol Daleithiau.

* 1. Mae’r gwledydd sydd yn rhan o’r Confensiwn yn gyfrifol am sicrhau bod plant yn cael mynediad i’w hawliau – e.e. trwy ddarparu gwasanaethu megis addysg ac iechyd a thrwy amddiffyn plant rhag niwed.
  2. Mae rhaid i bob gwlad sydd wedi arwyddo’r Confensiwn adrodd yn ôl yn rheolaidd i Bwyllgor y Cenhedloedd Unedig ar Hawliau Plant ar sut mae hawliau plant yn cael eu gwarchod a’u datblygu yn eu gwlad.
  3. Cymru oedd y wlad gyntaf yn y DU i wneud y Confensiwn yn rhan o gyfraith gwlad yn 2011. Eleni am y tro cyntaf y bydd Senedd Ieuenctid Cymru yn cwrdd – gan sicrhau llais i bobl ifanc Cymru ar lefel genedlaethol.

1. Gofynnwch i’r disgyblion weithio mewn grwpiau. Eu tasg yw edrych ar y Confensiwn a **dod o hyd i’r erthyglau sydd yn ceisio gwarchod plant rhag trais a rhyfel**.

**(Rhai hawliau perthnasol** yw:

Erthygl 11, 19, (20 a 21), 22, 27, 32, 33, 34, 36, 37, 38, a 39)

Trafodwch ba hawliau eraill fyddai yn cael eu peryglu pe byddech yn cael eich effeithio gan ryfel – a pham (e.e. yr hawl i addysg, iechyd, cartref, bwyd da a dŵr glan; yr hawl i hamdden a chwarae; yr hawl efallai i siarad eich iaith eich hun a mwynhau eich diwylliant….)

1. **Diogel ai peidio?**

Gwnewch **Linell Gwerthoedd** i weld pa mor ddiogel mae’r plant yn teimlo yn yr ysgol ac ar y ffordd i’r ysgol.

Rhowch boster gyda’r gair ‘CYTUNO’ ar un pen o’r ystafell ac un gyda’r gair ‘ANGHYTUNO’ ar y pen arall. Gallwch roi poster gyda ‘DDIM YN SIŵR’ yn y canol. Darllenwch y gosodiadau isod, a gofyn i’r disgyblion fynd i sefyll ar y llinell, yn dibynnu a ydynt yn cytuno neu yn anghytuno â’r gosodiad. Atgoffwch nhw i geisio penderfynu drostynt eu hunain, nid i fynd i’r un lle â’u ffrindiau.

* 1. Rwy yn teimlo’n ddiogel yn yr ysgol
  2. Rwy yn gwybod at bwy fedraf i droi pe byddai gyda fi broblem
  3. Mae athrawon yn gwrando arnom ni ac yn ein cymryd o ddifri
  4. Mae polisi gwrth-fwlio’r ysgol yn effeithiol
  5. Dw i yn teimlo’n ddiogel ar lein ac wrth ddefnyddio fy ffôn
  6. Rwy yn teimlo’n ddiogel ar y ffordd i’r ysgol

Ar ôl pob gosodiad, trafodwch gyda rhai disgyblion pam maen nhw yn sefyll lle maen nhw. Nodwch unrhyw bwyntiau sydd o gonsyrn.

1. **Beth fedrwn ni ei wneud?**

Gofynnwch i’r disgyblion fynd yn ôl at ddogfen y Confensiwn a gofyn: ‘Pa Erthygl sydd yn rhoi’r hawl i chi ddefnyddio’ch llais ac i oedolion wrando arnoch chi?’ (Erthygl 12!)

Felly, mae gennych chi’r hawl i ddweud os nad ydych yn teimlo’n ddiogel a dylai oedolion eich helpu i wneud rhywbeth amdano.

Os oes ’na bwyntiau sydd wedi dod mas o’r Llinell Gwerthoedd sydd yn codi pryder, gall y disgyblion nawr **weithio mewn grwpiau i gynllunio sut i’w datrys**.

**Rhai cwestiynau** i’w hystyried:

* A oes angen gwella polisi gwrth-fwlio’r ysgol? (Os felly, sut?)
* A ddylem ni atgoffa disgyblion pwy maen nhw yn medru siarad â nhw os oes ganddynt broblem) (staff? disgyblion arbennig?)
* A oes ‘na lefydd yn yr ysgol sydd yn llai diogel nag eraill? (Pa rai? Beth fedrwn ni ei wneud i sicrhau bod pob man yn ddiogel?)
* A ydy pobl yn teimlo yn ddiogel ar y ffordd i’r ysgol (e.e. ar fysiau). Os nad ydynt, beth fedrwn ni wneud amdano?
* A phwy ddylem ni siarad? Beth hoffem ni wella?

1. Os nad oes unrhyw bwyntiau o gonsyrn wedi dod mas o’r Llinell Gwerthoedd, gall y plant y neu grwpiau drafod **beth fedran nhw ei wneud i helpu plant sydd yn dioddef oherwydd trais neu ryfel.**

**Rhai cwestiynau** i’w hystyried:

* O’r hyn rydym wedi clywed amdano yn y Neges, beth sydd o’r consyrn mwyaf i ni? (e.e. plant yn ofni oherwydd cyllyll neu gynnau; plant yn dioddef oherwydd rhyfel fel yn Indonesia, neu’r Yemen, neu Syria; plant yn cael eu recriwtio i fod yn filwyr)
* Beth fedrwn wneud amdano? (e.e. codi arian dros elusen; codi ymwybyddiaeth; anfon neges o gefnogaeth; llunio ymgyrch….)
* Sut fedrwn ni weithredu? Pwy fydd angen ein cefnogi?

1. **Ar ddiwedd y wers:**

Dewch yn ôl at eich gilydd fel dosbarth i rannu syniadau a chynllunio sut hoffech chi weithredu.

**B: Defnyddio’n Llais i Weithredu dros Eraill:**

Mae’r gweithgareddau hyn yn addas ar gyfer gwers, neu gyfres o wersi, gan ddibynnu a ydych yn defnyddio un astudiaeth achos neu fwy. Gall y wers hefyd fod yn sail i ddisgyblion weithredu ar faterion sydd o gonsyrn iddynt.

Gellir addasu’r gweithgareddau i ddisgyblion cynradd neu uwchradd, gan ddefnyddio astudiaethau achos gwahanol.

***ON: Gair o rybudd. Yn enwedig os ydych yn gofyn i ddisgyblion wneud ymchwil ar y themâu yn yr Uned hon, cymerwch ofal, gan fod peth o’r deunydd ar y We yn dangos realiti effeithiau rhyfel ar blant ac yn medru achosi gofid.***

**Deunyddiau:**

1. Defnyddiwch yr **Astudiaethau Achos** sydd yn dod gyda’r pecyn hwn:
   1. Plant sydd yn dioddef oherwydd Rhyfel (Yr Yemen) (Cynradd / Uwchradd)
   2. Trais oherwydd cyllyll (y DU) (Cynradd / Uwchradd)
   3. Troseddau gwn – Myfyrwyr Parkland (yr UD) (Uwchradd)
   4. Plant yn cael eu recriwtio yn Filwyr (Grace o’r Sudan) (Uwchradd)
2. Mae **nifer o fideos** ar You Tube sydd yn rhoi argraff fyw o effaith trais a rhyfel ar blant:
3. ‘Syrian Kids Explain the War’ [www.youtube.com/watch?v=2iz2tNiRpeY](http://www.youtube.com/watch?v=2iz2tNiRpeY)
4. ‘Kids, Refugees, Questions: What’s it like to have no home?’ www.youtube.com/watch?v=ctCaKH-2Wm8 8n8gTFJ
5. ‘Ali’s Journey from Afghanistan’ [www.youtube.com/watch?v=7nmRVufOhKI](http://www.youtube.com/watch?v=7nmRVufOhKI)
6. ‘Child Soldiers’ [www.youtube.com/watch?v=6sFi5c7uGB4](http://www.youtube.com/watch?v=6sFi5c7uGB4)

**Gweithgareddau:**

**Trafod cychwynol:**

* Os ydy’r wers hon yn dilyn y gwasanaeth ar Neges Heddwch ac Ewyllys Da, gofynnwch i’r disgyblion rannu eu teimladau a’u syniadau am y gwasanaeth.
* Os oes ‘na fwlch rhwng y gwasanaeth a’r wers, gallwch ddechrau trwy ddangos un o’r fideos uchod – yn enwedig a) neu d) – yna gofyn i’r plant sut maen nhw yn teimlo am yr hyn maen nhw wedi’i weld a’i glywed.

**Yr Astudiaethau Achos:**

* Rhannwch y disgyblion yn grwpiau llai.
* Gallwch naill ai ddefnyddio’r un astudiaeth achos, neu rhoi un wahanol i bob grŵp.
* Ar ôl darllen y stori, gofynnwch i’r disgyblion rannu sut mae’n gwneud iddynt deimlo? Pa hawliau sydd yn cael eu peryglu? A oedd y plant yn medru defnyddio eu llais? Os na, pwy oedd ar gael i’w helpu?

*\*Mae ’na weithgareddau penodol sydd yn cyd-fynd â phob Astudiaeth Achos – ond gweler hefyd rai gweithgareddau cyffredinol isod.*

**Ymateb**

* Rhowch eich hunain yn lle’r person ifanc / y bobl ifanc yn eich astudiaeth achos. Ysgrifennwch blog neu ddyddiadur yn esbonio’ch profiadau, eich teimladau a’ch gobeithion am y dyfodol – i chi eich hun ac i blant eraill.
* Ysgrifennwch lythyr i bapur newydd yn rhoi eich safbwynt am yr hyn mae plant yn ei ddioddef oherwydd trais a rhyfel. Beth ellir ei wneud i ddatrys y broblem, yn eich barn chi?
* Defnyddiwch gelf i ddisgrifio’ch teimladau am yr hyn rydych chi wedi’i weld a’i glywed. Cofiwch ddefnyddio’r hashnod #heddwch2019 ac anfon delweddau o’ch gwaith at Yr Urdd gan ddefnyddio [heddwch@urdd.org](mailto:heddwch@urdd.org).

**Gweithredu**

**\**Awgrymir gweithredu penodol yn ymateb i’r astudiaethau achos unigol. Fodd bynnag, ceir awgrymiadau am rai pethau cyffredinol y gallwch eu gwneud isod.***

1. Trefnwch ymgyrch i godi ymwybyddiaeth o’r mater dan sylw.
2. Beth wnewch chi? e.e. gwasanaeth yn yr ysgol; ysgrifennu llythyron at Aelodau Seneddol ac / neu i’r Wasg; trefnu digwyddiad yn y gymuned i godi arian…..
3. Beth am wneud rhywbeth gwahanol a chreadigol? (Cofiwch wirio gyda oedolion yn gyntaf!) Cofiwch ddefnyddio’r hashnod #heddwch2019 ac anfon lluniau am yr hyn wnewch chi at Yr Urdd, gan ddefnyddio [heddwch@urdd.org](mailto:heddwch@urdd.org).
4. Ysgrifennwch at eich Aelod Seneddol neu Aelod Cynulliad gan ddefnyddio ‘[Write to Them’](https://www.writetothem.com/) i ddod o hyd i’r bobl berthnasol.
5. Mynnwch fod eich llais yn cael ei glywed!